CELEX: 32016D0120
Language: bg
Date: 2016-01-28 00:00:00
Title: Решение за изпълнение (ЕС) 2016/120 на Комисията от 28 януари 2016 година относно установяването на eXtensible Business Reporting Language версия 2.1 за целите на позоваване в обществените поръчки (Текст от значение за ЕИП)

29.1.2016   
            
            
               BG
            
            
               Официален вестник на Европейския съюз
            
            
               L 23/77
            
         РЕШЕНИЕ ЗА ИЗПЪЛНЕНИЕ (ЕС) 2016/120 НА КОМИСИЯТА
   от 28 януари 2016 година
   относно установяването на eXtensible Business Reporting Language версия 2.1 за целите на позоваване в обществените поръчки
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1025/2012 на Европейския парламент и на Съвета от 25 октомври 2012 г. относно европейската стандартизация, за изменение на директиви 89/686/ЕИО и 93/15/ЕИО на Съвета и на директиви 94/9/ЕО, 94/25/ЕО, 95/16/ЕО, 97/23/ЕО, 98/34/ЕО, 2004/22/ЕО, 2007/23/ЕО, 2009/23/ЕО и 2009/105/ЕО на Европейския парламент и на Съвета и за отмяна на Решение 87/95/ЕИО на Съвета и на Решение № 1673/2006/ЕО на Европейския парламент и на Съвета (1), и по-специално член 13, параграф 1 от него,
   след консултация с Европейската многостранна платформа по въпросите на стандартизацията в областта на информационните и комуникационните технологии (ИКТ) и с експерти от сектора,
   като има предвид, че:
   
               (1)
            
            
               Стандартизацията играе важна роля в подкрепа на стратегията „Европа 2020“, както е посочено в съобщението на Комисията, озаглавено „Европа 2020: Стратегия за интелигентен, устойчив и приобщаващ растеж“ (2). В няколко водещи инициативи на стратегията „Европа 2020“ се подчертава значението на доброволната стандартизация в рамките на пазарите на продукти или услуги, за да се гарантират съгласуваността и оперативната съвместимост между продуктите и услугите, да се насърчи технологичното развитие и да се окаже подкрепа на иновациите.
            
         
               (2)
            
            
               Завършването на изграждането на цифровия единен пазар е ключов приоритет за Европейския съюз, както се посочва в съобщението на Комисията, озаглавено „Годишна стратегия за растеж за 2015 г.“ (3). В съобщението си „Стратегия за цифров единен пазар за Европа“ (4) Комисията подчерта ролята на стандартизацията и оперативната съвместимост при създаването на европейска цифрова икономика с дългосрочен потенциал за растеж.
            
         
               (3)
            
            
               В цифровото общество стандартизационните документи стават жизнено необходими, за да се осигури оперативната съвместимост между устройствата, приложенията, хранилищата на данни, услугите и мрежите. В съобщението на Комисията „Стратегическа визия за европейските стандарти: към по-голям и ускорен устойчив растеж на европейската икономика до 2020 г.“ (5) се признава специфичният характер на стандартизацията в областта на информационните и комуникационните технологии (ИКТ), в която различните решения, приложения и услуги често се разработват от световни форуми и консорциуми в областта на ИКТ, които са се наложили като водещи организации за разработване на ИКТ стандарти.
            
         
               (4)
            
            
               Регламент (ЕС) № 1025/2012 има за цел модернизиране и усъвършенстване на европейската рамка за стандартизация. С него се създава система, посредством която Комисията може да реши да идентифицира онези технически спецификации в областта на ИКТ, които са в най-висока степен относими и общоприети и са издадени от организации, които не са европейски, международни или национални организации по стандартизация. Възможността за използване на пълния набор от технически спецификации в областта на ИКТ при обществени поръчки за хардуер, софтуер и услуги в областта на информационните технологии ще позволи постигането на оперативна съвместимост между устройства, услуги и приложения, ще допринесе за избягване, от страна на публичните администрации, на блокиране, когато възложителите на обществени поръчки не могат да сменят доставчика след изтичането на договора за възлагане на обществена поръчка поради използването на ИКТ решения със затворен код, и ще насърчи конкуренцията в предлагането на оперативно съвместими ИКТ решения.
            
         
               (5)
            
            
               За да са допустими за позоваване в обществените поръчки, техническите спецификации в областта на ИКТ трябва да отговарят на изискванията, посочени в приложение II към Регламент (ЕС) № 1025/2012. Спазването на тези изисквания дава гаранция на публичните органи, че техническите спецификации в областта на ИКТ са установени в съответствие с принципите на откритост, справедливост, обективност и недискриминация, които са признати от Световната търговска организация в областта на стандартизацията.
            
         
               (6)
            
            
               Решението за идентифициране на спецификацията в областта на ИКТ трябва да бъде взето след консултация с Европейската многостранна платформа по въпросите на стандартизацията в областта на ИКТ, създадена с Решение 2011/C 349/04 на Комисията (6), допълнена от други форми на консултация с експерти от сектора.
            
         
               (7)
            
            
               На 26 февруари 2015 г. Европейската многостранна платформа по въпросите на стандартизацията в областта на ИКТ извърши оценка на стандарта eXtensible Business Reporting Language версия 2.1 (XBRL 2.1) по отношение на изискванията, посочени в приложение II към Регламент (ЕС) № 1025/2012, и даде положително становище относно идентифицирането му за целите на позоваване в обществените поръчки. Оценката на XBRL 2.1 впоследствие бе представена за консултация с експерти от сектора, в която беше потвърдено положителното становище относно неговото идентифициране.
            
         
               (8)
            
            
               XBRL 2.1 е техническа спецификация за цифрова бизнес отчетност, управлявана от глобален консорциум с нестопанска цел — XBRL International. Консорциумът се състои от около 600 членове на организации от публичния и частния сектор от целия свят. Целта на този консорциум е подобряване на отчитането в името на обществения интерес.
            
         
               (9)
            
            
               XBRL 2.1 може да се прилага по отношение на много широк спектър от стопански и финансови данни. Той опростява изготвянето на стопански и финансови отчети за вътрешните и външните процеси на вземане на решения. Чрез използването на XBRL 2.1 дружествата и други, генериращи финансови данни и изготвящи стопански отчети лица, могат да автоматизират процесите на събиране на данни.
            
         
               (10)
            
            
               Поради това XBRL 2.1 следва да бъде идентифициран като техническа спецификация в областта на ИКТ, допустима за позоваване в обществените поръчки,
            
         ПРИЕ НАСТОЯЩОТО РЕШЕНИЕ:
   Член 1
   Стандартът eXtensible Business Reporting Language версия 2.1 е допустим за позоваване в обществените поръчки.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 28 януари 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 316, 14.11.2012 г., стр. 12.
   
      (2)  COM(2010) 2020 окончателен от 3 март 2010 г.
   
      (3)  COM(2014) 902 final от 28 ноември 2014 г.
   
      (4)  COM(2015) 192 final от 6 май 2015 г.
   
      (5)  COM(2011) 311 окончателен от 1 юни 2011 г.
   
      (6)  Решение 2011/C 349/04 на Комисията от 28 ноември 2011 г. за създаване на Европейска многостранна платформа по въпросите на стандартизацията в областта на ИКТ (ОВ C 349, 30.11.2011 г., стр. 4).